DELTA รับปีนี้กำไรโตพลาดเป้า เหตุมีบันทึกรายจ่ายภาษี 734 ลบ.ใน Q2/60
DELTA รับปีนี้กำไรโตพลาดเป้า 12-13% หลังมีบันทึกรายจ่ายภาษี 734 ลบ.ใน Q2/60
26 ก.ค. 2560

นายอนุสรณ์ มุทราอิศ กรรมการ บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA เปิดเผยว่า กำไรในปีนี้จะเติบโตพลาดเป้าหมายที่วางไว้ในระดับ 12-13% เนื่องจากบริษัทต้องบันทึกค่าใช้จ่ายด้านภาษีมูลค่า 733.66 ล้านบาท ในช่วงไตรมาส 2/60 หลังศาลฎีกามีคำพิพากษาเมื่อวันที่ 26 มิ.ย.ที่ผ่านมาให้บริษัทชำระภาษีเงินได้นิติบุคคลให้แก่กรมสรรพากร ซึ่งเป็นภาษีของปี 40-43 ซึ่งรวมเบี้ยปรับและเงินเพิ่มแล้ว
อย่างไรก็ตาม บริษัทยังคงมั่นใจว่ากำไรจะสูงกว่าปีก่อนแน่นอน โดยบริษัทยังคงบริหารจัดการต้นทุนได้ดีอย่างต่อเนื่อง และเน้นการปรับปรุงกระบวนการผลิตให้เป็นระบบออโตเมชั่นเพื่อทดแทนแรงงานมากขึ้น
สำหรับแนวโน้มรายได้หรือยอดขายในช่วงครึ่งปีหลัง เชื่อว่าจะดีกว่าช่วงครึ่งปีแรก โดยได้รับปัจจัยหนุนหลักมาจากอุปกรณ์และชิ้นส่วนยานยนต์ของรถยนต์ไฟฟ้ามีการเติบโตได้อย่างต่อเนื่อง ขณะที่กลุ่มผลิตภัณฑ์อื่นๆ ก็มีการเติบโตในทิศทางที่ดีอย่างต่อเนื่องเช่นกัน ทำให้บริษัทฯมั่นใจว่าปีนี้รายได้จะเติบโตเข้าเป้าหมายที่ 10% หรือราว 50,000 ล้านบาท จากปีก่อนที่ 46,000 ล้านบาท
นอกจากนี้ บริษัทยังได้ศึกษาการผลิตเพื่อจำหน่ายแขนกลที่ใช้ในโรงงานอุตสาหกรรม โดยคาดว่าจะเห็นความชัดเจนภายในปี 61 โดยเบื้องต้นคงใช้โรงงานในประเทศไทยเป็นฐานการผลิต เนื่องจากมีศักยภาพเพียงพอ
นายอนุสรณ์ กล่าวว่า ขณะนี้บริษัทยังไม่มีแผนการซื้อกิจการ เพิ่มเติม เนื่องจากในช่วงที่ผ่านมาบริษัทฯซื้อกิจการใหม่เข้ามาเพื่อเสริมสร้างกิจการเดิมให้มีศักยภาพในการเติบโตได้ และขณะนี้เป็นช่วงการขยายกิจการเดิมเพื่อให้มีการเติบโตที่ดี แต่อย่างไรก็ตาม บริษัทไม่ได้ปิดกั้นตัวเองหากมีกิจการใหม่ที่สามารถสร้างการเติบโตได้และมีความเหมาะสมด้านราคา เพราะยังมีเงินทุนที่รองรับการลงทุนใหม่ราว 10,000 ล้านบาท
 